ປະທານສະພາແຫ່ງຊາດຫວຽດນາມເຈລະຈາກັບປະທານສະພາປຶກສາການເມືອງ ປະຊາຊົນຈີນ ອີເຈີ້ງເສິ່ງ
(ທ່ານປະທານສະພາແຫ່ງຊາດ ຫງວຽນຊິງຮຸ່ງ ແລະ
ທ່ານປະທານສະພາປຶກສາການເມືອງ ປະຊາຊົນຈີນ ອີເຈີ້ງເສິ່ງ)
ວັນທີ 24/12, ຢູ່ສຳນັກງານ ປະທານສະພາປຶກສາການເມືອງ ປະຊາຊົນຈີນ, ທີ່ນະຄອນຫຼວງປັກກິງ, ທ່ານປະທານສະພາແຫ່ງຊາດຫວຽດນາມ ຫງວຽນຊິງຮຸ່ງ ໄດ້ພົບປະເຈລະຈາກັບກຳມະການ, ຜູ້ປະຈຳການກົມການເມືອງສູນກາງພັກກອມມູນິດຈີນ, ປະທານສະພາປຶກສາການເມືອງ ປະຊາຊົນຈີນ ອີເຈີ້ງເສິ່ງທີ່ການພົບປະເຈລະຈາ, ທ່ານປະທານສະພາແຫ່ງຊາດ ຫງວຽນຊິງຮຸ່ງ ປາຖະໜາວ່າ, ທ່ານ ອີເຈີ້ງເສິ່ງ ແລະ ສະພາປຶກສາການເມືອງ ປະຊາຊົນຈີນ ຈະສະໜັບສະໜູນການພົວພັນຮ່ວມມືມິດຕະພາບ ລະຫວ່າງ ສອງອົງການນິຕິບັນຍັດ ເພື່ອຜົນປະໂຫຍດລວມຂອງປະຊາຊົນສອງປະເທດ, ມຸ່ງໄປເຖິງອະນາຄົດອັນດີງາມກວ່າ. ທ່ານປະທານສະພາແຫ່ງຊາດ ຫງວຽນຊິງຮຸ່ງ ຢືນຢັນທັດສະນະຂອງພັກ ແລະ ລັດຫວຽດນາມ ກ່ຽວກັບການແກ້ໄຂບັນດາຄວາມບໍ່ລົງລອຍກັນລະຫວ່າງສອງປະເທດ ແມ່ນເຄົາລົບຜົນປະໂຫຍດອັນເປັນທຳຂອງແຕ່ລະປະເທດ, ເໝາະສົມກັບກົດໝາຍສາກົນ, ພ້ອມທັງຫັນຄວາມຕັດສິນໃຈດ້ານການເມືອງໃຫ້ກາຍເປັນບັນດາການກະທຳໃນຕົວຈິງ ຈະແກ້ໄຂໄດ້ບັນຫາຢູ່ທະເລເປັນຢ່າງດີ, ເພີ່ມທະວີຄວາມໄວ້ເນື້ອເຊື່ອໃຈດ້ານການເມືອງ ແລະ ສ້າງຄວາມສະດວກໃນການຮ່ວມມືຍຸດທະສາດຮອບດ້ານລະຫວ່າງ 2 ປະເທດເປັນຢ່າງດີ.
ສ່ວນທ່ານປະທານສະພາປຶກສາການເມືອງ ປະຊາຊົນຈີນ ອີເຈີ້ງເສິ່ງ ໃຫ້ຮູ້ວ່າ, ປະຈຸບັນຄະນະກຳມະການຮ່ວມມືສອງຝ່າຍໃນຂົງເຂດຕ່າງໆ ລະຫວ່າງສອງປະເທດເລີ່ມດຳເນີນວຽກງານ ແລະ ຜັນຂະຫຍາຍ (ທາງທະເລ, ທາງບົກ, ກໍ່ສ້າງພື້ນຖານໂຄງລ່າງ ແລະ ການເງິນ). ກ່ຽວກັບບັນດາບັນຫາຍັງມີຄວາມເຫັນແຕກຕ່າງກັນ ລະຫວ່າງສອງປະເທດ, ທ່ານ ອີເຈີ້ງເສິ່ງ ເນັ້ນໜັກວ່າ, ສອງປະເທດມີຈຸດໝາຍ, ລະບອບການເມືອງຄືກັນ ສາມາດຜ່ານການເຈລະຈາເພື່ອພ້ອມກັນແກ້ໄຂບັນດາຄວາມບໍ່ລົງລອຍກັນ; ຍູ້ແຮງການຮ່ວມມືຢ່າງຮອບດ້ານໃນຂົງເຂດເສດຖະກິດ - ສັງຄົມ, ນຳການພົວພັນລະຫວ່າງສອງປະເທດພັດທະນາຂຶ້ນສູ່ລະດັບສູງໃໝ່.
(ແຫຼ່ງຄັດຈາກ VOV)